Skok oor vier in N1-ongeluk sterf; 15 beseerDie ongelukstoneel. (Foto: Itumeleng English/ANA) Die Gautengse LUR vir vervoer en paaie het sy skok uitgespreek oor die grusame ongeluk op die M1 Noord in Johannesburg wat Donderdagoggend die lewe van vier padgebruikers geëis en 15 ander beseer gelaat het. LUR Jacob Mamabolo het dié uitsprake gemaak by die gedenkdiens vir die tien mense wat verlede week in ŉ ander tragiese ongeluk op die N1 dood is. Volgens die LUR is enige sterfte een sterfte te veel. “Ons gedagtes en gebede is by die families van die oorledenes in hul tyd van rou en ons wens die beseerdes ŉ spoedige herstel toe. Ons wil weer eens alle bestuurders aanmoedig om altyd baie versigtig op die paaie te wees en verkeersreëls te gehoorsaam,” het Mamabolo gesê. Die ongelukstoneel. (Foto: Itumeleng English/ANA) Die jongste ongeluk het gister omstreeks 07:30 gebeur toe ŉ minibustaxi in verskeie voertuie op die M1 Noord naby die Xavier-afrit vasgejaag het. Die taxi het uiteindelik tot stilstand gekom toe dit van agter teen ŉ stilstaande bus gebots het. Die liggame van die oorledenes het byna drie uur lank bedek langs die pad gelê terwyl owerhede op die toneel besig was. Hoofsupt. Wayne Minnaar, woordvoerder van die Johannesburgse Metropolisie (JMPD), het gesê al die oorledenes was in die minibustaxi. Nog 15 mense is beseer en na verskillende hospitale geneem. ŉ Man op die toneel het gesê hy is die taxibestuurder se broer. “Ek het hierheen gekom nadat ek ŉ oproep ontvang het, maar die owerhede het vir my gesê die bestuurder is in die hospitaal.”